Imtella' Lulju 7, 2021 Rapport: Adrian Spiteri Wara l-ftuħ tat-turiżmu f'Malta, ix-xahar ta' Ġunju ra l-wasla ta' aktar minn 190,000 passiġġier fl-Ajruport Internazzjonali ta' Malta. Is-suq turistiku mir-Renju Unit huwa wieħed minn dawk li reġgħu bdew jirrankaw wara li Malta tpoġġiet fuq il-lista l-ħadra. F'dan l-isfond Television Malta tkellem ma' għadd ta' turisti Ingliżi dwar il-verifika tad-dokumenti tal-Covid li qed issir mill-awtoritajiet tas-saħħa Maltin mal-wasla tagħhom f'Malta. Dan biex ikun assigurat li t-turisti Brittaniċi huma mlaqqma kompletament kontra l-Covid-19. Bl-attività fl-ajruport reġgħet bdiet tirranka wara l-ftuħ tat-turiżmu, ix-xahar li għadda l-ajruport ra żieda fit-traffiku ta' passiġġieri meta mqabbel max-xhur ta' qabel, hekk kif f'Ġunju għaddew 190,500 passiġġier. Minkejja li n-numru ta' turisti huwa kważi 75% inqas meta mqabbel mal-istess xahar fl-2019, Lorna Refalo mill-Ajruport Internazzjonali ta' Malta qalet li wara l-Covid qegħdin jaraw bidla fl-aqwa swieq għat-turiżmu f'Malta. "F'Ġunju rajna l-aktar passiġġieri mis-suq Taljan segwit mill-Ġermanja, Franza, il-Polonja u Spanja … ta' min jinnota li s-suq Spanjol kien ilna ma narawh fl-aqwa ħames swieq tagħna u rajnih ix-xahar li għadda erġajna … dan anke wara li reġgħu bdew joperaw tijiriet lejn Valencia u Sivilja". Iċ-ċifri għal Ġunju juru li t-turisti mis-suq Ingliż għadu qiegħed jirranka hekk kif f'Ġunju kien is-sitt l-aktar suq li wassal turisti f'pajjiżna. Madankollu, biż-żieda ta' Malta fil-lista l-ħadra tar-Renju Unit, Lulju mistenni jirreġistra aktar wasliet b'madwar 26 titjira mir-Renju Unit kull ġimgħa lejn Malta. Wara Brexit, mal-wasla tagħhom f'Malta, il-passiġġieri mir-Renju Unit issa jridu jgħaddu wkoll mill-verifiki tal-passaport, tad-Dwana u tal-COVID-19 biex ikun aċċertat li huma mlaqqma kompletament kontra l-Covid-19. X'qalu t-turisti mal-wasla tagħhom f'Malta Mal-wasla tagħhom fl-Ajruport Internazzjonali ta' Malta diversi turisti Ingliżi qalu lil Television Malta li l-proċess tal-verifika dwar il-COVID ħa ftit li xejn ħin. Kelliema għall-ajruport qalet li flimkien mal-uffiċjali tas-saħħa, il-Care Team tal-Ajruport qed jgħin lill-passiġġieri kemm mal-wasla kif ukoll qabel it-tluq. L-ajruport appella wkoll lill-passiġġieri kollha biex jassiguraw li jkollhom id-dokumenti kollha meħtieġa qabel jibdew il-vjaġġ tagħhom.